ཧཱུྃཿ བདེ་གཤེགས་རྒྱལ་བ་རྣམས་ཀྱི་ཐུགས་རྗེའི་ཆུས༔ སྐལ་ལྡན་སློབ་མའི་ལུས་ངག་ཡིད་གསུམ་ལ༔ གནས་པའི་ཉེས་སྐྱོན་དྲི་མའི་ཚོགས་རྣམས་ཀུན༔ བཀྲུ་བར་བགྱིའོ་བྱང་ཞིང་དག་གྱུར་ཅིག༔ ཨོཾ་བཛྲ་ཨ་མྲྀ་ཏ་ཀུཎྜ་ལི་ཧ་ན་ཧ་ན་ཧཱུྃ་ཕཊ༔ སརྦ་པཱཔཾ་ད་ཧ་ན་སྡིག་པ་དང་སྒྲིབ་པ་ཐམས་ཅད་ཤཱིནྟཾ་ཀུ་རུ་ཡེ་སྭ་ཧཱཿ ཨོཾ་བཛྲ་སཏྭ་ས་མ་ཡ༴ རིན་ཆེན་སྣོད་དུ་གཏོར་མ་ནི༔ སོགས་དང་། ཧཱུྃཿ ང་ནི་ཁྲོ་བོ་དབང་ཆེན་ཏེ༔ སོགས། ཕྱིར་དེངས་ཤིག༔ ན་མོ་རྗེ་བཙུན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱི་བཀའ་བདེན་པ་དང་། སངས་རྒྱས་ཀྱི་བཀའ་བདེན་པ་དང་། །ཆོས་ཀྱི་བཀའ་བདེན་པ་དང་། །དགེ་འདུན་གྱི་བཀའ་བདེན་པ་དང་། གསང་སྔགས་དང་། རིག་སྔགས་དང་། གཟུངས་སྔགས་དང་། སྙིང་པོ་དང་། ཕྱག་རྒྱ་དང་། ཏིང་ངེ་འཛིན་གྱི་བདེན་པ་དང་། བདེན་པ་ཆེན་པོའི་བྱིན་བརླབས་ཀྱིས། སྐལ་ལྡན་རྡོ་རྗེའི་སློབ་མ་ལ་སྨིན་བྱེད་ཀྱི་དབང་བསྐུར་བ་ལ་བར་དུ་གཅོད་པའི་གནོད་

བྱེད་གདོན་བགེགས་ལོག་པར་འདྲེན་པ་ཐམས་ཅད་སའི་ཕྱིགས་འདིར་མ་གནས་པར་ཕྱིར་དེངས་ཤིག ཨོཾ་སུམྦྷ་ནི༴ ཧཱུྃཿ ང་ནི༴ ས་གཞི་སྤོས་ཆུས། ཕྱག་འཚལ་བ་དང་། འོ་ན། ནམ་མཁའི་མཐའ་དང་མཉམ་པའི་ཕ་མ་སེམས་ཅན་ཐམས་ཅད་སྡུག་བསྔལ་རྒྱུ་འབྲས་གཉིས་དང་བྲལ་ཏེ་མཐའ་གཉིས་ལ་མི་གནས་པ་རྫོགས་པའི་སངས་རྒྱས་བཅོམ་ལྡན་འདས་ཀྱི་གོ་འཕང་ཐོབ་པར་བྱ། དེའི་ཆེད་དུ་སྨིན་བྱེད་ཀྱི་དབང་བསྐུར་བསན་ནས་གྲོལ་བྱེད་རིམ་པ་གཉིས་ཀྱི་རྣལ་འབྱོར་ཟབ་མོ་ལ་གཞོལ་བར་བགྱིའོ་སྙམ་པ་བསམ་པ་རྒྱ་ཆེ་བ་བྱང་ཆུབ་མཆོག་ཏུ་ཐུགས་བསྐྱེད་པ་དང་། གནས་ཡུལ་སྣོད་བཅུད་ཐམས་ཅད་ཡེ་ནས་ཡེ་སངས་རྒྱས་པའི་རང་བཞིན་ཕུན་སུམ་ཚོགས་པ་ལྔ་ལྡན་དུ་གསལ་བ་ཐབས་རྒྱ་ཆེ་བ་གསང་བ་སྔགས་ཀྱི་ཀུན་སློང་དང་། སྣོད་ཀྱི་སྐྱོན་གསུམ། དྲི་མ་དྲུག། མི་འཛིན་པ་ལྔ་རྣམས་སྤངས་ནས། འདུ་ཤེས་བཞི་བརྟེན་པ། ཕ་རོལ་ཏུ་ཕྱིན་པ་དྲུག་ལ་བསླབ་པ་སོགས་མངོན་པར་འདུ་བྱས་སྟེ་གསན་འཚལ། དེ་ལ་གང་གསན་པར་བྱ་བའི་ཆོས་ནི། རྒྱལ་བ་ཡང་དག

པར་རྫོགས་པའི་སངས་རྒྱས་ཐབས་མཁས་ལ་ཐུགས་རྗེ་ཆེ་བ་དེ་ཉིད་ཀྱིས་གདུལ་བྱ་རྣམས་ཀྱི་ཁམས་དབང་བསམ་པ་དང་མཐུན་པར་དམ་པའི་ཆོས་ཀྱི་བདུད་རྩིའི་སྒོ་འཕར་བགྲང་ལས་འདས་པ་དབྱེ་བ་རྣམས་ཀྱང་། མདོར་བསྡུ་ན། སེམས་ལམ་དུ་བྱེད་པ་མཚན་ཉིད་ཐེག་པ་དང་།ཡེ་ཤེས་ལམ་དུ་བྱེད་པ་རྡོ་རྗེ་ཐེག་པ་གཉིས་སུ་འདུ་ལ། མཁན་ཆེན་བྷོ་དྷི་སཏྭ་ཞི་བ་འཚོས། ཚུལ་གསུམ་སྒྲོན་མེ་ལས། དོན་གཅིག་ན་ཡང་མ་རྨོངས་དང་། །ཐབས་མང་དཀའ་བ་མེད་པ་དང་། །དབང་པོ་རྣོན་པོའི་དབང་བྱས་ནས། །སྔགས་ཀྱི་ཐེག་པ་ཁྱད་པར་འཕགས། །ཞེས་གསུངས་པ་བཞིན་ཚུལ་བཞིས་འཕགས་པ་གསང་སྔགས་རྡོ་རྗེ་ཐེག་པ་དེ་ལ་ཡང་། རྒྱུད་སྡེ་བཀའ་མ་དང་། སྒྲུབ་སྡེ་གཏེར་མའི་བཀའ་སྲོལ་ཆེན་པོ་གཉིས་ལས། སྔ་མས་ལ་ཡང་། བཀའ་བབ་ལུང་བསྟན། སྨོན་ལམ་དབང་བསྐུར། མཁའ་འགྲོ་གཏད་རྒྱ་སྟེ། ཁྱད་པར་གྱི་བརྒྱུད་པ་གསུམ་མངའ་ཞིང་། གཙོ་བོར་གཏེར་ཡིག་གི་དཔེ་དཔང་མངའ་བས་ཁུངས་བཙུན་པ་དང་། གང་ལ་གང་འདུལ་གྱི་དུས་དང་འཚམས་པར་མངོན་དུ་སྣང་བ་

སྟེ། ཟབ་ལམ་ནུབ་པ་མེད་པས་ཁྱད་པར་དུ་འཕགས་པ་གཏེར་གྱི་ཕྱོགས་ལ་ཡང་། རྒྱ་ཆེ་བ་ས་གཏེར། ཟབ་མོ་དག་སྣང་། ཡང་ཟབ་དགོངས་པའི་གཏེར་དང་གསུམ་ཞེས་གྲགས་ལ། དུས་གསུམ་ཀུན་མཁྱེན་པདྨ་འབྱུང་གནས་དེ་ཉིད་ཀྱིས། རྒྱ་གར་འཕགས་པའི་ཡུལ་དུ་སངས་རྒྱས་ཀྱི་བསྟན་པ་དར་ཞིང་རྒྱས་པར་མཛད་ནས། གདོང་དམར་བོད་ཀྱི་ཡུལ་དུ་ཕེབས་ནས། སྐུ་རྟེན་དུ་བསམ་ཡས་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་བཞེངས། གསུང་རྟེན་དུ་བཀའ་དང་བསྟན་བཅོས་ཐམས་ཅད་བོད་སྐད་དུ་བསྒྱུར་ཐུགས་རྟེན་དུ་དབུ་ཟླུམ་མདོའི་སྡེ་དང་། ལྕང་ལོ་སྔགས་པའི་སྡེ་སྟེ་རྒྱལ་པོའི་དབུའི་མཆོད་གནས་རྣམ་པ་གཉིས་བཀུར་བ་སོགས་བོད་ཡུལ་མུན་པའི་གླིང་དུ་དམ་པའི་ཆོས་ཀྱི་ཉི་མ་ཤར་བར་མཛད་ནས། དངོས་སུ་ལས་ཅན་རྗེ་འབངས་རྣམས་དང་། བརྒྱུད་ནས་མ་འོངས་ཕྱི་མའི་དུས་ཀྱི་གདུལ་བྱ་རྣམས་ཀྱི་དོན་དུ་རྡོ་རྗེ་ཐེག་པའི་རྒྱུད་དང་སྒྲུབ་སྡེ་མཐའ་ཡས་པ་གནང་ནས་གཏེར་དུ་སྦས་པ་རྣམས། འགྲོ་དོན་དུས་སྐབས་དང་འཚམས་པར་ལས་ཅན་སྤྲུལ་པའི་སྐུ་རྣམས་རིམ་པར་བྱོན་ཏེ་འགྲོ་དོན་མཐའ་ཡས་པ་མཛད་པའི་ནང་

ནས། སྐབས་སུ་བབ་པ་འདི་ནི།པདྨ་བཀའ་ཡི་ཐང་ཡིག་ལས། རྡོ་རྗེ་ནང་དམེ་དམག་འཁྲུག་དར་བའི་དུས༔ གཙུག་ལག་ཁང་གི་བླ་མཆོད་སྤྱི་དཔོན་གྱུར༔ །མཐུ་དང་དུག་ནད་རིམས་ཡམས་དར་བའི་ཚེ༔ རྟེན་མཆོག་རང་བྱུང་སྐྱིད་འབྱམས་ཞེས་བྱའི་གནས༔ གཡས་ཀྱི་བྲག་དཀར་གནམ་འཆོང་གཏེར་ཁ་འདི༔ མི་བཞག་འདོན་པའི་རྟགས་དེར་བསྟན་ནས་བྱུང༔ གཏེར་སྟོན་མི་འགྱུར་རྡོ་རྗེ་ཞེས་བྱར་འབྱུང༔ ཁམས་ཀྱི་ཕྱོགས་སུ་གཏེར་ཁ་བརྒྱ་ལ་དབང༔ ཞེས་སོགས་རྡོ་རྗེའི་ལུང་གིས་གསལ་བར་བསྔགས་པའི་ལོ་ཆེན་བཻ་རོ་ཙ་ན་དང་། ཤུད་བུ་དཔལ་གྱི་སེང་གེའི་ཡེ་ཤེས་སྒྱུ་འཕྲུལ་དྲྭ་བའི་རོལ་གར་གཏེར་སྟོན་རིག་འཛིན་ཆེན་པོ་མི་འགྱུར་རྡོ་རྗེར་རྩ་གསུམ་གྱི་ལྷ་ཚོགས་ནམ་མཁའི་གཟའ་སྐར་ཙམ་ཞལ་གཟིགས་ཏེ་སྒྲུབ་ཐབས་གདམས་ངག་དང་བཅས་པ་སྙན་བརྒྱུད་དུ་བསྩལ་བ་གནམ་ཆོས་ཐུགས་ཀྱི་གཏེར་ཁ་སྙན་བརྒྱུད་ཟབ་མོའི་སྐོར་ཞེས་འཁོར་ལོས་བསྒྱུར་བའི་རྒྱལ་པོའི་བང་མཛོད་ཁ་ཕྱེས་པ་ལྟ་བུ་མཆོག་ཐུན་དངོས་གྲུབ་སྒྲུབ་པའི་ཐབས་ཚུལ་དགོས་རྒྱུ་མ་ཚང་བར་མེད་པར་བཞུགས་པའི་

ནང་ཚན། ད་ལམ་ཁྱེད་རྣམས་ལ། སོགས་དང་སྦྲེལ། ཐུགས་རྗེ་ཆེན་པོའི་དབང་ལ་མཚོན་ན། སྤྲུལ་སྐུ་ཉིད་ཀྱི་རྩ་བའི་ཆོས་བདག་རིག་འཛིན་ཆེན་པོ་ཀུན་བཟང་ཤེས་རབ། དེས་མཁན་ཆེན་ལྷུན་གྲུབ་རྒྱ་མཚོ། དེས་གྲུབ་དབང་པདྨ་ནོར་བུ། དེས་ཀརྨ་ཆོས་དཔལ་བཟང་པོ། །དེས་འདྲེན་མཆོག་ཀརྨ་ལྷ་དབང་། །དེས་འགྱུར་མེད་ངེས་དོན་བསྟན་འཛིན། དེས་པདྨ་མདོ་སྔགས་བསྟན་འཛིན། དེས་ཨོ་རྒྱན་མདོ་སྔགས་ཆོས་ཀྱི་ཉི་མ། དེས་རིག་འཛིན་དཔལ་ཆེན་འདུས་པ་རྩལ། དེས་བདག་ཅག་གི་རྣམ་འདྲེན་བཀའ་དྲིན་མཉམ་མེད་ཆོས་ཀྱི་རྗེ་ཀརྨ་ཐེག་མཆོག་སྙིང་པོ་དྲི་མེད་ཡོངས་གྲུབ་རྒྱས་པའི་སྡེ། དམ་པ་དེ་ཉིད་ཀྱི་ཞལ་སྔ་ནས་ཁོ་བོ་ཅག་རྗེས་སུ་བཟུང་བ་ལགས་པས་བརྒྱུད་པ་ཉེ་ཞིང་བྱིན་བརླབས་ཀྱི་སོ་མ་ཉམས། མཁའ་འགྲོའི་ཁ་རླངས་ཐུ་ལེ་བའི་ཟབ་ཆོས་ཡིད་བཞིན་གྱི་ནོར་བུ་རིན་པོ་ཆེ་འདི་ཉིད་ཀྱི་སྒོ་ནས་སྨིན་བྱེད་ཀྱི་དབང་བསྐུར་བ་ལ།བདག་ཉིད་ཀྱི་བགྱི་བར་འོས་པ་རྣམས་སྔོན་དུ་ལེགས་པར་གྲུབ་ཟིན་ནས། སྐུ་ཉིད་རྣམས་ཀྱི་ངོས་སྐལ་དུ་གྱུར་པ། བླ་མ་དང་དཀྱིལ་འཁོར་གྱི་གཙོ་བོ་ཐ་མི་དད་པའི་དྲུང་དུ། སྨིན་བྱེད་ཀྱི་དབང་བསྐུར་ཟབ་མོ་ཞུ་

བའི་ཕྱིར། ཕྱག་ཐལ་མོ་མེ་ཏོག་དང་བཅས་ཏེ་གསོལ་བ་བཏབ་པ་འདིའྀ་རྗེས་ཟློས་མཛོད། དུས་གསུམ་སངས་རྒྱས་སོགས་ལན་གསུམ། དེ་ནས་རྒྱུན་བཤགས་ཡན་ལག་ལྔ་པ་བྱ་བའི་ཕྱིར་མདུན་གྱི་ནམ་མཁར་འཕགས་མཆོག་སྤྱན་རས་གཟིགས་གཙོ་བོར་གྱུར་པའི་དཀོན་མཆོག་རྩ་བ་གསུམ་གྱི་ལྷ་ཚོགས་ནམ་མཁའ་གང་བར་བཞུགས་པའི་དྲུང་དུ་བདག་སོགས་སེམས་ཅན་ཐམས་ཅད་སྒོ་གསུམ་འཇུག་པ་གཅིག་པས། དུས་འདི་ནས་བཟུང་སྟེ། ཇི་སྲིད་བྱང་ཆུབ་སྙིང་པོ་མ་ཐོབ་ཀྱི་བར་དུ། དཀོན་མཆོག་རིན་པོ་ཆེ་རྣམ་པ་གསུམ་ལ། སྟོན་པ་ལམ་གྲོགས་ཀྱི་ཚུལ་གྱིས་སྐྱབས་སུ་འགྲོ་བ་དང་། སྡིག་པ་མི་དགེའི་ཚོགས་གཉེན་པོ་སྟོབས་བཞི་ཚང་བའི་སྒོ་ནས་བཤགས་པ་དང་། འཁོར་འདས་ཀུན་ཀྱི་དགེ་བ་ལ་དགའ་ཞིང་ཕྲ་དོག་མེད་པའི་སྒོ་ནས་རྗེས་སུ་ཡི་རང་བ་དང་། སྨོན་པ་དང་འཇུག་པའི་བྱང་ཆུབ་མཆོག་ཏུ་སེམས་བསྐྱེད་ཅིང་རྫོགས་སྨིན་སྦྱང་གསུམ་གྱི་སྤྱོད་པ་རྒྱ་མཚོ་ལྟ་བུ་ལ་ཅི་ནུས་སུ་སློབ་པ་དང་། དགེ་རྩ་གཞན་དོན་དུ་བསྔོ་བ་རྣམས་ཚིག་གི་རྗེས་སུ་དོན་གཞོལ་བས་རྗེས་ཟློས་མཛོད། དཀོན་མཆོག་གསུམ་ལ་སོགས། དེ་ནས་དབང་གི་གཞི་

འགོད། ཡེ་ཤེས་པ་དབབ་པའི་སླད་དུ། ལུས་ངག་ཡིད་གསུམ་གྱི་གནད་གཅུན་ཏེ་དམིགས་པ་འདི་ཉིད་གསལ་གདབ་པར་ཞུ། ཨོཾ་མ་ཧཱ་ཤུ་ནྱ་ཏཱ་སོགས། གཟུང་འཛིན་གཉིས་བསྡུས་ཀྱི་ཆོས་ཐམས་ཅད་མི་དམིགས་པ་སྟོང་པ་ཉིད་དུ་གྱུར། སྟོང་པའི་ངང་ལས་སྣོད་རྣམ་པར་དག་པ་ལྷོ་ཕྱོགས་གྲུ་འཛིན་རི་བོའི་རྒྱན་དང་བཀོད་པ། ཚད་དང་མཚན་ཉིད་རྫོགས་པའི་དབུས་སུ། བཅུད་རྣམ་པར་དག་པ་ཁྱེད་རང་རྣམས་འཕགས་མཆོག་ཐུགས་རྗེ་ཆེན་པོའི་སྐུ་འདི་ལྟར་དུ་སྒོམ་མཛོད། ཁྱེད་རང་རྣམས་སོགས། སྒོམ་ཤིག ཧཱུྃཿ ཐུགས་རྗེ་ཆེན་པོའི་ལྷ་ཚོགས༴ སོགས། དེ་ལྟར་བྱིན་དབབ་པའི་ཡེ་ཤེས་པ་དེ་རྣམས་ཁྱེད་རང་རྣམས་ཀྱི། གཉུག་མའི་སྒོ་གསུམ་དང་དབྱེར་མི་ཕྱེད་པ་བརྟན་པར་བྱས་པའི་མོས་པ་མཛོད། ཏིཥྛ་བཛྲ། དེ་དག་གི་འཇུག་པའི་ཆོས་རྣམས་གྲུབ་ནས་ཞུགས་ནས་མངོན་པར་དབང་བསྐུར་བའི་སླད་དུ་སློབ་དཔོན་གྱི་ཐུགས་ཀ་ནས་འོད་ཟེར་འཕྲོས་པས་གདན་གསུམ་ཚང་བའི་དབང་གི་ལྷ་ནམ་མཁར་གང་བར་སྤྱན་དྲངས་པ་རྣམས་ལ། ཕྱི་ནང་གསང་བའི་མཆོད་པ་འཕགས་པ་ཀུན་ཏུ་བཟང་པོའི་མཆོད་སྤྲིན་དུ་སྤྲུལ་པས་མཆོད་ཅིང་རྡོ་རྗེའི་སློབ་མ་

འདི་རྣམས་ལ་མངོན་པར་དབང་བསྐུར་བ་བསྩལ་དུ་གསོལ། ཞེས་གསོལ་བ་བཏབ་པས་རིགས་ལྔ་ཡབ་རྣམས་ཀྱི་དབང་བསྐུར་བའི་དགོངས་པ་མཛད་ཡུམ་རྣམས་དང་སློབ་དཔོན་ལྷན་ཅིག་པས་དབང་བསྐུར། རིགས་ཀྱི་སེམས་དཔའ་རྣམས་ཀྱིས་བཀྲ་ཤིས་བརྗོད། སེམས་མ་རྣམས་ཀྱིས་གླུ་གར་དང་མཆོད་པའི་སྤྲིན་གཏིབ། ཁྲོ་བོ་ཁྲོ་མོ་རྣམས་ཀྱིས་བར་ཆད་ཀྱི་བགེགས་བསྐྲད་པར་གྱུར། བུམ་པ་འདི་ཉིད་རང་བྱུང་ལྷུན་གྱི་གྲུབ་པའི་གཞལ་ཡས་ཁང་གི་དབུས་སུ་འཕགས་པ་ཐུགས་རྗེ་ཆེན་པོ་མིག་མི་འཛུམ་པའི་དཀྱིལ་འཁོར་གྱི་ལྷ་ཚོགས་བཞུགས་པའི་སྐུ་ལས། རྡོ་རྗེ་བདུད་རྩིའི་རྒྱུན་བབས་ཏེ་དབང་བསྐུར་བའི་མོས་པ་མཛོད། ཧཱུྃཿ བུམ་པ་འདི་ནི༴ སོགས། དེ་ལྟར་བུམ་པ་བཟང་པོ་ལས་བྱུང་བའི་ཡེ་ཤེས་ཀྱི་བདུད་རྩིའི་རྒྱུན་སྤྱི་བོ་ཚངས་པའི་བུ་ག་ནས་ཞུགས། སྤྱི་བོ་བདེ་ཆེན་གྱི་འཁོར་ལོ་གང་། ལུས་དང་རྩའི་སྒྲིབ་པ་དག སྐུ་རྡོ་རྗེའི་བྱིན་བརླབས་ཞུགས། བུམ་པའི་དབང་ཐོབ། བསྐྱེད་རིམ་གྱི་སྣོད་དུ་གྱུར། རྣམ་སྨིན་རིག་འཛིན་གྱི་ས་བོན་ཐེབས། སྤྲུལ་སྐུའི་གོ་འཕང་ཐོབ་པའི་སྐལ་བ་རྒྱུད་ལ་བཞག་

མགྲིན་པ་ལོངས་སྤྱོད་ཀྱི་འཁོར་ལོ་ཡན་ཆད་གང་བས་ངག་གི་ལས་དང་རླུང་གི་སྒྲིབ་པ་དག གསུང་རྡོ་རྗེའི་བྱིན་བརླབས་ཞུགས། གསང་བའི་དབང་ཐོབ། བཟླས་བརྗོད་ཀྱི་སྣོད་དུ་གྱུར།ཚེ་དབང་རིག་འཛིན་གྱི་ས་བོན་ཐེབས། ལོངས་སྤྱོད་རྫོགས་པའི་སྐལ་བ་རྒྱུད་ལ་བཞག སྙིང་ག་ཆོས་ཀྱི་འཁོར་ལོ་ཡན་ཆད་གང་བས་ཡིད་ཀྱི་ལས་དང་ཐིག་ལེའི་སྒྲིབ་པ་དག ཐུགས་རྡོ་རྗེའི་བྱིན་རླབས་ཞུགས། ཤེས་རབ་ཡེ་ཤེས་ཀྱི་དབང་ཐོབ། བདེ་སྟོང་ཙཎྜ་ལཱིའི་སྣོད་དུ་གྱུར། ཕྱག་རྒྱའི་རིག་འཛིན་གྱི་ས་བོན་ཐེབས། ཆོས་སྐུའི་གོ་འཕང་ཐོབ་པའི་སྐལ་བ་རྒྱུད་ལ་བཞག ལྟེ་བ་སྤྲུལ་པའི་འཁོར་ལོ་སོགས་ལུས་ཀྱི་གནས་ཐམས་ཅད་གང་བས། ཀུན་གཞིའི་ལས་དང་ཤེས་བྱའི་སྒྲིབ་པ་དག། ཡེ་ཤེས་རྡོ་རྗེའི་བྱིན་རླབས་ཞུགས། ཚིག་གི་ས་མཚོན་པ་དོན་དམ་གྱི་དབང་ཐོབ། ཀ་དག་རྫོགས་པ་ཆེན་པོའི་སྣོད་དུ་གྱུར། ལྷུན་གྲུབ་རིག་འཛིན་གྱི་ས་བོན་ཐེབ། མཐར་ཐུག་གི་འབྲས་བུ་ངོ་བོ་ཉིད་སྐུའི་སྐལ་བ་རྒྱུད་ལ་བཞག་གོ།། དེ་ལྟར་བུམ་པ་ལ་བརྟེན་ནས་དབང་བཞི་ཡོངས་

རྫོགས་བསྐུར་བས། སྣང་སྲིད་དག་པ་རབ་འབྱམས་ལྷའི་འཁོར་ལོ་དག་པའོ།། གཏོར་ཆེན་ཡེ་ཤེས་འབར་བའི་ཕྱག་རྒྱ་ལ་བརྟེན་ནས་དབང་བསྐུར་བའི་སླད་དུ་གཏོར་མ་འདི་ཉིད་གཞལ་ཡས་ཁང་སུམ་ཐོག་ཏུ་གྱུར་པའི་སྟེང་གི་ཆ་ལ་རིག་འཛིན་བརྒྱུད་པའི་བླ་མ། བར་གྱི་ཆ་ལ་ཡི་དམ་རྒྱུད་སྡེ་དྲུག་གི་ལྷ་ཚོགས། འོག་གི་ཆ་ལ་མ་གནས་གསུམ་གྱི་དཔའ་བོ་མཁའ་འགྲོ། འདབ་འཁོར་ན་ཆོས་སྐྱོང་སྲུང་མའི་ཚོགས་དང་བཅས་པ་སྤྲིན་གཏིབ་པ་ལྟར་བཞུགས་པ་སྤྱི་བོར་བྱོན་ནས་དབང་བསྐུར་བའི་མོས་པ་མཛོད། ཧཱུྃཿ གཏོར་མ་འདི་ནི། སོགས། མཐར་གཏོར་མའི་ལྷ་ཚོགས་རྣམས་ཀྱིས་ཇི་ལྟར་སྨྲས་པའི་བྱིན་བརླབས་དང་དངོས་གྲུབ་ཐམས་ཅད་བསྩལ་ཏེ་འོད་དུ་ཞུ་ནས་ཁྱེད་རང་རྣམས་ལ་ཐིམ་པའི་མོས་པ་མཛོད། ༼སྐུ་གསུང་ཐུགས་ཀྱི་རྗེས་སུ་གནང་བའི་སླད་དུ་མདུན་བསྐྱེད་ཀྱི་སྐུ་ལས་ཡེ་ཤེས་ཀྱི་སྐུ་གཉིས་པ་ཞིག་མར་མེ་གཅིག་ལ་གཉིས་ཆད་ཀྱི་ཚུལ་དུ་བྱུང་བ་ཁྱེད་རང་རྣམས་ལ་ཐིམ་པའི་མོས་པ་མཛོད།༽ ཧཱུྃཿ ཐུགས་རྗེ་ཆེན་པོའི། སོགས། དེས་ལྷ་དབང་ལུས་ལ་བསྐུར་བས།ལུས་སྐུ་རྡོ་རྗེ་དང་གཉིས་སུ་མེད་པར་གྱུར། མདུན་བསྐྱེད་ཀྱི་མགྲྀན་པ་ནས། གསང་སྔགས་ཀྱི་ཕྲེང་བ་དང་། ཐུགས་ཀ་ནས་ཐུགས་ཕྱག་མཚན་གྱི་རྣམ་པ་དཔག་ཏུ་མེད་པ་བྱུང་བ། ཁྱེད་རང་རྣམས་ཀྱི་གནས་དེ་དག་ཐིམ་པར་གྱུར་པའི་མོས་པ་

མཛོད། ཧཱུྃཿ སློབ་མ་རིགས་ཀྱི༴ སོགས། དེ་ལྟར་སྔགས་དབང་ངག་དང་། ཐུགས་དབང་སེམས་ཅན་ལ་བསྐུར་བས། ངག་གསུང་རྡོ་རྗེ་དང་། ཡིད་ཐུགས་རྡོ་རྗེ་གྱུར་པའོ།། མྱོང་གྲོལ་རྫས་མཆོག་སྐྱེ་བདུན་རིལ་བུ་འདི་ཉིད་འཕགས་མཆོག་ཐུགས་རྗེ་ཆེན་པོའི་སྐུ་རེ་རེ་གྱུར་པ་ཁྱེད་རང་རྣམས་འགྲོ་འདུལ་ཐུགས་རྗེ་ཆེན་པོའི་དཀྱིལ་འཁོར་དུ་གསལ་བའི་ཞལ་ཤར་གྱི་སྒོ་ནས་ཞུགས། སྙིང་པདྨ་འདབ་བརྒྱད་ཀྱི་དབུས་སུ་ཞུགས་ནས་བྱིན་གྱིས་བརླབས་པས་འཕགས་མཆོག་ཐུགས་རྗེ་ཆེན་པོའི་འགྲོ་དོན་དང་ཕྲིན་ལས་ལ་མངའ་དབང་བརྙེས་པའི་མོས་པ་མཛོད། ཨོཾ་མ་ཎི་པདྨེ་ཧཱུྃ་ཧྲཱིཿ མཐའ་རྟེན་ཤིས་པ་བརྗོད་པ། མངའ་གསོལ་བའི་སླད་དུ། དབང་ལྷ་ནམ་མཁའ་གང་བར་བཞུགས་པ་རྣམས་ཀྱི་ཞལ་ནས་བཀྲ་ཤིས་པའི་ཚིགས་སུ་བཅད་པ་བརྗོད། ཕྱག་ནས་མེ་ཏོག་མནྡ་ར་བའི་ཆར་འབེབས་པས་དགེ་ལེགས་ཀྱི་སྣང་བ་མཆོག་ཏུ་རྒྱས་པའི་མོས་པ་མཛོད། ཧཱུྃཿ སྐུ་གསུམ་བླ་མ༴ སོགས། དེ་ལྟར་ན་དེ་དག་རྣམས་ཀྱིས་གནམ་ཆོས་ཐུགས་གཏེར་ཆེན་པོ་ལས་བྱུང་བའི་ཐུགས་རྗེ་ཆེན་པོ་འགྲོ་འདུལ་ཕྱག་བཞི་པའི་དཀྱིལ་འཁོར་དུ། སྨིན་བྱེད་ཀྱི་དབང་བསྐུར་ལེགས་པར་གྲུབ་པ་ཡིན་པས་རྡོ་རྗེ་ཐེག་པའི་སྤྱི་དང་

ཁྱད་པར་ལྷག་པས་བསྡུས་པའི་སྡོམ་པ་དང་དམ་ཚིག་མཐའ་དག་རང་ལྡ